Source: http://commorakozigaz.shp.hu/hpc/web.php?a=commorakozigaz&o=duray_bocsanatot_kert_amiert_fasisztanak_nevezte__dw1E
Timestamp: 2020-04-09 10:56:37
Document Index: 6802491

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Eleget tett annak a bírósági döntésnek
Duray Miklós írásban bocsánatot kért a Szlovák Nemzeti Párttól (SNS), s ezzel eleget tett annak a bírósági döntésnek, amelyre a taláros testület júniusban kötelezte a Magyar Koalíció Pártjának (MKP) stratégia alelnökét a szlovák pártot illető, sértőnek minősített egyik kijelentése miatt - közölte kedden a Felvidék.ma szlovákiai magyar hírportál.
"Duray Miklós ma (kedden) közleményben tudatta velünk, hogy elküldte a Szlovák Nemzeti Párt pozsonyi székházába a bíróság által előírt levelet, s ezzel lezártnak tekinti a 2006-ban a Szlovák Nemzeti Párt részéről indított peres eljárást" - írja a hírportál.
A per tárgyát Duray Miklósnak 2006 júliusában az Inforádióban elhangzott kijelentése képezte, miszerint a "szlovák kormányt hatalmilag egyharmad részben Slota pártja alkotja, amely fasiszta párt".
A pozsonyi sajtó által szélsőségesen nacionalistának minősített SNS ezt sértőnek tartotta, s eredetileg bocsánatkérést és tízmillió koronás kártérítést követelt. Első fokon tavaly a bíróság bocsánatkérésre és egymillió korona megfizetésére ítélte a szlovákiai magyar politikust. Az ítéletet mindkét fél megfellebbezte.
"A fellebbviteli bíróság szerint az említett kijelentés sértésnek minősült, ezért az elkövetőnek írásban bocsánatot kell kérnie. Ami a kártérítést illeti, nem nyert bizonyítást, hogy a kijelentésnek negatív következményei lettek volna a jó hírnévre nézve" - mondta akkor újságíróknak Pavol Adamciak, a pozsonyi
kerületi bíróság szóvivője.
"Személyesen részleges sikernek tekintem a bíróság döntését" - nyilatkozta júniusban a döntés kihirdetése után újságíróknak Duray Miklós. "A bírósági döntésben azonban, úgy érzem, a szólásszabadság bizonyos korlátozása is benne van. Egy adott forró politikai helyzettel összefüggő kijelentés volt" az, ami az Inforádióban egy hónappal a szlovákiai parlamenti választás után elhangzott - fejtette ki Duray. Szerinte kijelentése egy vitában elhangzott vélemény volt.
Duray Miklós politikai véleménynyilvánításért már 1983-ban is bíróság elé került. A szlovákiai magyar kisebbség jogainak védelmét a korabeli szocialista rendszer felforgató tevékenységnek minősítette, s Durayra börtönbüntetést szabott ki. (MTI)